**K**aždý rok 9. septembra slávime liturgickú spomienku na blahoslaveného Frederika Ozanama.

Pre nás všetkých, bratov a sestry, ktorí tvoríme naše Konferencie, je to príležitosť ďakovať Bohu za jeho život i dielo, za odvahu a vynaliezavosť v službe tým najchudobnejším. Pre každého z nás, pre teba i pre mňa je tento deň opätovným pozvaním vysúkať si rukávy a s novými silami sa postaviť do prvej línie v službách evanjeliovej lásky.

**O**d 1. septembra tohto roku som dostal poverenie otca vizitátora P. Jaroslava Jašša, CM aby som vykonával službu špirituála, animátora a koordinátora Spolku sv. Vincenta de Paul na Slovensku. Je teda na mieste, aby som sa s Vami všetkými zoznámil. Volám sa P. Tomáš Brezáni, CM. Pochádzam z Bratislavy, z našej vincentínskej farnosti. Mám 36 rokov a za desať rokov čo som kňazom som 4 roky pôsobil v tíme ľudových misii, 7 rokov som bol direktorom Združenia mariánskej mládeže na Slovensku, 4 roky sekretárom slovenskej provincie Misijnej spoločnosti a taktiež Konferencie vyšších rehoľných predstavených na Slovensku a stihol som aj dva roky prežiť na postgraduálnych štúdiách v Ríme. Naše zoznamovanie ale týmito pár riadkami nekončí. Vy ste sa už čosi dozvedeli o mne, no aj ja sa chcem dozvedieť niečo o vás. Túžim sa stretnúť s každým jedným z vás, podať vám ruku, vypočuť si váš životný príbeh. Už teraz sa teším, čo mi poviete vy o sebe, o vašej rodine, práci, ale aj o vašej službe, o radostiach aj o ťažkostiach ktoré denne prežívate.

**N**ebojte sa! Urobím, čo budem vedieť a vládať, aby som túto túžbu aj naplnil, lebo cítim, že je to tak správne a potrebné. Nebojte sa, že ostane len pri prázdnych slovách, že budete sami, bez záujmu, či bez povzbudenia. Nebojte sa ani vtedy, keď vám zavolám, napíšem, alebo sa stretneme a budem sa zaujímať o to, čo robíte. Nie som tu na to, aby som vás kontroloval, ale kráčal spolu s vami a aj od vás sa nechal povzbudiť a poučiť. Nebojte sa ani vtedy, keď budete niečo potrebovať, keď budeme hľadať spoločné riešenia, keď budeme riešiť aj náročné veci a nebudeme vždy vidieť jasné a ľahké východisko. Nebojte sa, to všetko naša služba prináša.

**F**rederik Ozanam, ktorého dnes nazývame blahoslaveným, bol naozaj vo svojom živote šťastný. Mal okolo seba ľudí, ktorí už od malička vytvárali predpoklady na to, aby bol vnímavý, citlivý, láskavý, aby sa zaujímal o dianie okolo seba a videl mnohoraké tváre chudoby okolo seba. To šťastie pramenilo aj z jeho srdca naplneného Bohom. Práve to mu pomohlo vidieť okolo seba krásu a bohatstvo človeka, často zastretú chorobou či biedou. K takémuto pohľadu nás chcem všetkých povzbudiť. Boh aj do nášho života neustále posiela ľudí, ktorí nás pripravujú na nejaké dielo, ktorí sú pre nás stelesnením Božej lásky. Nechýbajú ani tí, ktorí nám cez svoje ťažkosti, chorobu, bolesť, alebo problémy pripomínajú dôležité veci aj pre náš život. Treba nám teda ten Boží pohľad, aby sme to vedeli všetko správne pochopiť.

**E**mpatiou dnes môžeme nazvať to, čo viedlo k vzniku našich Konferencií. Frederik sa vcítil do námietok tých, ktorí sa oprávnene pýtali: „Vy, ktorí sa chválite tým, že ste katolíci, čo robíte? Kde sú diela, ktoré by dosvedčili vašu vieru a ktoré by dopomohli k tomu, aby bola táto viera rešpektovaná a milovaná?“ Odpoveďou bola skupina ľudí, ktorí chceli žiť lásku v prospech najchudobnejších, a tak v súčasnosti robiť to, čo robil sv. Vincent v jeho dobe.

**R**ok milosrdenstva, ktorý prežívame nás vedie k tomu, aby sme sa nechali objať Božou láskou a uvedomili si jeho nekonečný záujem o nás. Z tejto skúsenosti môžeme čerpať silu do každodenného života, do našej práce i služby. Boh tak zapálil oheň svojej lásky v blahoslavenom Frederikovi, že mohol oduševniť ľudí žijúcich vo svete pre službu chudobným. Prosme vo svojich modlitbách o to isté aj pre nás, a podporujme to aj svojimi ťažkosťami a obetami. Nech Boh tak zapáli každého z nás svojou láskou, aby sme nielen sami horeli ale vedeli aj druhých zapáliť.

**E**urópa dnes zápasí s mnohými ťažkosťami. Poznáte ich veľmi dobre a viete, že mnohí okolo nás sú znechutení, ustráchaní, žijú bez nádeje na lepšiu budúcnosť. Pred 180 rokmi blahoslavený Frederik Ozanam napísal aj tieto slová: „Bola to láska, ktorá obrátila ľudí v minulosti. Dnes sú v konflikte egoizmus a múdrosť. Ide o to vidieť, či spoločnosť pochádza z vykorisťovania, alebo či zvíťazia princípy solidarity a ochrany najslabších. Je preto potrebné znásobiť konferencie lásky a zjednotiť sa v spolku sv. Vincenta v činnosti i modlitbe.“

**N**emohli sme dostať krajšie povzbudenie. Jednota v tom, čo robíme, to je to najsilnejšie svedectvo pre svet, v ktorom kraľuje rozdelenie. Spoločná modlitba nie len za naše projekty, ale zvlášť za životy tých, ktorým pomáhame a vďaka ktorých pomoci pomáhať môžeme. To je hodnota, ktorá pretrvá. To je dobre investovaný čas, ktorý prinesie bohaté úroky. Ak budeme činnosť našich spoločenstiev stavať na spolupráci a modlitbe, potom príde aj to znásobenie. Prídu aj nové posily. Boh nedá zaniknúť tomuto dielu, ak sa budeme naozaj snažiť všetko to vonkajšie robiť z milosrdnej lásky.

**C**haritatívnou činnosťou máme pomáhať núdznym doma i v zahraničí za účelom zmierniť núdzu a nedostatok a zabezpečiť ochranu ľudskej dôstojnosti. Frederik to robil na úrovni intelektuálnej, sociálnej i politickej. Nebojme sa vstúpiť do ktorejkoľvek z týchto sfér, no hľadajme aj vlastné spôsoby ako môžeme byť užitoční. Nechajme sa vtiahnuť do veľkej revolúcie milosrdnej lásky. Staňme sa hlasom chudobných a tých, čo to najviac potrebujú aj keď to možno ľudia v našom okolí nebudú radi počuť.

**I**ste to prinesie svoje ovocie. Boh totiž v akejkoľvek službe pre chudobných obdarúva aj nás. Blahoslavený Frederik Ozanam vynikajúcim spôsobom spojil nábožnosť s aktívnou službou, vieru s učenosťou, hlboké zjednotenie s Bohom a čnostný život s manželským životom. Máme v ňom úžasný príklad, ako sa dá naša viera v Boha spojiť s vierou v človeka. Zvlášť toho, ktorému už nikto neverí, ktorý už neverí ani sám sebe.

**E**šte veľa má Boh pripravené pre každého z nás. On vie, koľko nám zveril a koľko môže od nás očakávať. Buďme vďační za to dobro, ktoré prostredníctvom každého z nás robí v tomto svete. Nech je to maličká kvapka v mori, ktorá síce nezachráni všetkých, ale môže pomôcť aspoň niektorým. „Dobro, čo dnes spravíš bude zajtra zabudnuté. No nevadí. Rob dobro!“ / sv. Matka Tereza/ V modlitbe ostávame vždy blízko.

P. Tomáš